DECRETO 270/2004, do 11 de novembro, polo que se declara a urxente ocupación, para efectos de expropiación forzosa, polo Concello de Ribas de Sil, dos bens e dereitos necesarios para a realización das obras do proxecto de depuración de augas residuais no núcleo de poboación de Rairos.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 25/11/2004

O Concello de Ribas de Sil, en sesión que tivo lugar o día tres de novembro de dous mil tres, aprobou o proxecto de depuración de augas residuais no núcleo de poboación de Rairos, e na mesma sesión acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
O Concello de Ribas de Sil remitiu a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día vinte e seis de outubro de dous mil catro.
Os bens en que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día dezaseis de xuño de dous mil catro.
Que a Dirección Xeral de Conservación da Natureza da Consellería de Medio Ambiente emitiu informe favorable sobre o proxecto coas consideracións que nel constan e que se deberán ter en conta na realización das obras. O dito informe tivo data de entrada no rexistro da Consellería de Xustiza, Interior e Administración Local o día vinte e seis de outubro de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, a rede de sumidoiros de augas residuais existente actualmente no núcleo de Rairos verte ao aire libre, acabando no leito do río Sil. Como consecuencia, estanse producindo importantes danos ambientais ademais de incumprir a lexislación vixente en relación á vertedura de augas residuais a leitos de ríos, polo que se fai imprescindible a construción dun grupo depurador compacto que permita as verteduras dentro da normativa vixente.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día once de novembro de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Ribas de Sil para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de depuración de augas residuais no núcleo de poboación de Rairos, debendo, de ser o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, once de novembro de dous mil catro
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local